**Mount Everest-snøskredet i 2014** var et snøskred som gikk 18. april 2014 på Mount Everest ved Everest Base Camp. Dette drepte 16 nepalske fjellførere. Pr. 20. april var bare 13 av de omkomne funnet, og søket etter de resterende tre ble avsluttet på grunn av vanskelighetene og faren som letemannskapene ble utsatt for. Noen sherpa-fjellførere ble svært oppbrakte over den lave kompensasjonen som familiene til de omkomne ble tilbudt fra myndighetene og innstilte videre virksomhet for resten av sesongen.

Skredet
-------

Rundt klokken 06.45 lokal tid gikk et snøskred på sørsiden av Mount Everest på en høyde rundt 5 791 moh. Ulykkesområdet, også kalt «popcornmarken», ligger ved isfallene i Khumbudalen. En rekke ustabile isblokker i og over isfallet gjør at klatrere prøver å forsere området tidlig om morgenen før temperaturen stiger. Rundt 30 menn, hovedsakelig sherpa-fjellførere, ble begravet i snøskredet, som ble utløst av fallende isblokker fra den vestre kanten av Mount Everest over isfallet. Fjellførerne må årlig legge og vedlikeholde nye ruter for den aktuelle sesongens klatrere, da forholdene endrer seg gjennom bevegelser i isen.

Omkomne
-------

| Døde |
| --- |
| Mingma Nuru Sherpa |
| Dorji Sherpa |
| Ang Tshiri Sherpa |
| Nima Sherpa |
| Phurba Ongyal Sherpa |
| Lakpa Tenjing Sherpa |
| Chhiring Ongchu Sherpa |
| Dorjee Khatri |
| Then Dorjee Sherpa |
| Phur Temba Sherpa |
| Pasang Karma Sherpa |
| Asman Tamang |
| Tenzing Chottar Sherpa |
| Ankaji Sherpa |
| Pem Tenji Sherpa |
| Ash Bahadur Gurung |

16 personer døde i skredet. 13 av disse var funnet 20. april, mens de videre leteaksjonene ble innstilt 20. april som følge av at det videre arbeidet var for risikofylt. De resterende tre omkomne var begravet under 80 til 100 meter med is og snø, og ytterligere snøfall gjorde videre leting usikker. Ni andre fjellførere ble skadet i skredet, hvorav tre måtte få akutthjelp på sykehus.

Fire av de drepte sherpaene var fra Solukhumbu-distriktet i Nepal. Fem arbeidet for Discovery Channel, og forberedte en kommende sending hvor Joby Ogwyn etter planen skulle foreta BASE-hopping fra fjellet (en talskvinne for Discovery Channel har senere bekreftet at Ogwyn ikke vil gjennomfore dette). Ingen utlendinger mistet livet. Ifølge fjellklatreren Tim Rippel hadde de som ble tatt av skredet beveget seg langsomt mens de bar utstyr da raset kom. De hadde gått ut tidlig, men de vanskelige forholdene gjorde at de kom langsomt fram.

Mer enn 200 personer har omkommet i klatreulykker i Mount Everest, men denne ulykken er den største enkeltulykken i historien og overgår ulykken i 1996 da åtte utenlandske klatrere døde.

Reaksjoner
----------

I tillegg til de obligatoriske forsikringsordningene som utbetaler 10 000 dollar til fjellførernes familier, har den nepalske regjeringen tilbudt en erstatning på 40 000 nepalske rupi som en umiddelbar hjelp til ofrenes nærmeste pårørende. Myndighetenes tilbud vil bare dekke begravelsesutgiftene og gjorde sherpaene opprørte og ble avslått av deres organisasjon, Nepal Mountaineering Association. Denne hevdet at arbeidet ville bli lagt ned om ikke hele forsikringssummen ble utbetalt til familiene til de omkomne, skadene og savnede. De krevde videre et minnested for de omkomne, en dobling av forsikringsdekningen til 20 000 dollar og at den medisinske behandlingen skulle bli betalt av myndighetene.

21. april ble åtte av de omkomne kjørt seremonielt gjennom Katmandu før de ble kremert i en buddhistisk seremoni.

22. april bestemte de å avlyse hele klatresesongen for 2014. Utenlandske klatrere i området besluttet å forlate dette da de ble utsatt for trusler fra militante sherpaer som truet med voldelige aksjoner mot utenlandske klatrere og mot de sherpaene som fortsatt ønsker å jobbe på fjellet. Ulykken ble brukt i en politisk kamp mot myndighetene i Nepal.

Referanser
----------

1. 1 2  «Everest avalanche kills at least 12 Sherpa guides». BBC News. 18. april 2014. Besøkt 22. april 2014.
2. 1 2  Sherpaene avlyser klatresesongen, nrk.no 22. april 2014, besøkt 22. april 2014
3. 1 2 3 4 5  Ellen Barry (18. april 2014). «Deadliest Day: Sherpas Bear Everest’s Risks». *The New York Times*. Besøkt 22. april 2014.
4. ↑  Arnette, Alan. «Everest 2014: Avalanche Near Camp 1-Sherpa Deaths:Update 7». alanarnette.com. Besøkt 22. april 2014.
5. 1 2  Burke, Jason; Rauniyar, Ishwar (18. april 2014). «Mount Everest avalanche leaves at least 12 Nepalese climbers dead». *The Guardian*. London. Besøkt 22. april 2014.
6. 1 2  «Everest avalanche: Search mission called off citing 'too much risk'». Kantipur Publications. 20. april 2014. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 22. april 2014.  «Arkivert kopi». Arkivert fra originalen 2. april 2015. Besøkt 22. april 2014.
7. 1 2  Gopal Sherma (21. april 2014). «As Nepali sherpa families cremate Everest victims, anger grows». Reuters. Arkivert fra originalen 6. juni 2014. Besøkt 21. april 2014.
8. 1 2  «12+ Trekkers killed Avalanche hits Mt. Everest Base Camp in Nepal». *IANS*. news.biharprabha.com. Besøkt 18. april 2014.
9. 1 2  «Twelve Dead in Mount Everest Avalanche». *Daily Telegraph*. Australia. Besøkt 22. april 2014.
10. 1 2  «Everest jump called off after avalanche». *The Guardian*. 21. april 2014. Besøkt 21. april 2014.
11. ↑  «Mount Everest's 'Deadliest Avalanche' Kills 12». Sky News. 18. april 2014. Besøkt 22. april 2014.
12. 1 2  Douglas, Ed (20. april 2014). «Everest Sherpas divided over call to halt climbs after fatal avalanche». *The Guardian*. Besøkt 22. april 2014.
13. ↑  «Nepal guides demand avalanche compensation - Central & South Asia». Al Jazeera English. 21. april 2014. Besøkt 22. april 2014.
14. ↑  Klatrere drar hjem etter trusler, nrk.no 24. april 2014, besøkt 24. april 2014

|  |  |
| --- | --- |
| Oppslagsverk/autoritetsdata | BBC Things
 |